Gaideliai

Gaideliai – kaimas Šilutės rajono savivaldybėje, 5 km į pietus nuo Šilutės, prie geležinkelio Pagėgiai-Šilutė, abipus kelio . Seniūnaitijos centras. Ribojasi su Kirlikų, Pagrynių, Vileikių, Užlieknių (visi Šilutės seniūnijoje), Vyžių, Juknaičių (abu Juknaičių seniūnijoje) kaimais. Iš šiaurės rytų prieina Gaidelių miškas.

 Istorija 

Juknaičių seniūnijos kaimo dalyje yra X a.-XI a. kapinynas, gynybinis įtvirtinimas, dar vadinami švedų pylimais

Manoma, kad Gaidelių kaimo pavadinimas kilęs nuo Rusnės evangeliko liuterono kunigo Mykolo Gaidžio (1632–1689 m.), kuris 1684 m., šioje vietovėje gavęs žemės, įkūrė sodybą, pavardės. 1792 m. Gaideliuose gyveno 5 valstiečių kulmininkų šeimos. XX a. pirmoje pusėje kaimas buvo išsibarstęs vienkiemiais 4×4 km plote, veikė du vėjo malūnai. Gaideliai buvo valsčiaus centras, priklausė Verdainės parapijai.

Šiaurinėje kaimo dalyje 1816 m. pastatytas mokyklai molinis pastatas, 1821 m. pradėjo veiklą pradinė mokykla (viena klasė, vienas mokytojas). 1868 m. pastatytas plytinis mokyklos priestatas ir kluonas. 1871 m. veikė dvi klasės. 1933–1934 m. dirbo du mokytojai, mokėsi 82 mokiniai. II pasaulinio karo metais Gaidelių pradinė mokykla buvo paversta karo ligonine.

Po II pasaulinio karo Gaidelių kaime iš esmės pasikeitė gyventojai; šiaurinė kaimo dalis (kuri nuo 1997 m. yra Šilutės seniūnijoje) priskirta Jonaičių, pietinė – Juknaičių apylinkėms. 1950–1995 m. Šilutės tarybinio ūkio technikumo pagalbinė gyvenvietė. 

Šilutės seniūnijoje esančiame Gaidelių kaime 1946 m., buvusiame mokyklos pastate, vėl įkurta pradinė mokykla. 1955 m. atidaryta Gaidelių jaunimo septynmetė vakarinė mokykla. Nuo 1975 m. Gaideliai buvo Šilutės tarybinio ūkio-technikumo pagalbinė gyvenvietė. 1976–1990 m. Gaideliuose buvo kiaulidžių kompleksas (5527,07 m²), 1980–2005 m. veikė Gaidelių pradinė mokykla. 1997 m. kaime buvo 118 ūkių, 2003 m. galvijus (140 vienetų) laikė 52 ūkiai.

Juknaičių seniūnijos Gaidelių kaime 1997 m. buvo 19 gyventojų, 10 ūkių; 2003 m. galvijus (3 vienetus) laikė 3 ūkiai.

|}

 Gyventojai 

 Žymūs žmonės 

Kaime gimė:
 Laimutė Baikauskaitė, lengvaatletė, 1988 m. Seulo olimpiados vicečempionė.

 Infrastruktūra 

Šilutės seniūnijos kaimo dalyje yra parduotuvė, ketverios evangelikų liuteronų senosios kapinės, 1997 m. įtrauktos į Lietuvos Respublikos kultūros paveldo registrą.

Juknaičių seniūnijos kaimo dalyje yra evangelikų liuteronų senosios kapinės, 1997 m. įtrauktos į Lietuvos Respublikos kultūros paveldo registrą, žvyro ir smėlio karjerai.

 Padavimas 

Netoli Gaidelių yra klampi pieva, kuria anksčiau buvo galima vaikščioti. Krokų Lanką užtvindžiusi debesis nušniokštė ir per šį kaimą, priversdama žmones slėptis miške. Pakėlę akis dangun, jie pastebėjo krentant kažkokį lyg sunkų akmenį; jis nukrito pelkės vidurin. Praūžus audrai, žmonės nuėjo pažiūrėti, kas ten nukritę, ir rado pelkėje nuskendusį dvistiebį laivą su pakeltomis burėmis. Niekas negalėjo paaiškinti įvykusio stebuklo. Laikui bėgant laivas grimzdo vis gilyn. Labai seni žmonės pasakoja, kad jie dar matę, kaip iš pelkės kyšojo steibų višūnės, matėsi supuvę virvagaliai. Nuo to laiko toji kiaurymė vadinasi Skendais.

 Literatūra 
 Mažosios Lietuvos enciklopedija. T.1., Vilnius. 2000.
 Šilutės kraštas. Enciklopedinis žodynas. Šilutė. 2000.
 Petras Jakštas. Literatūrinė Šilutė // Komunistinis darbas. 1988 liepos 16 d. Nr.85 (5372).
 Prie Gaidelių nuskendęs laivas // Dr. Jonas Rimeika. „Kai dar amžina ugnis ruseno. Mažosios Lietuvos padavimai“. 154–155 psl. Kaunas, 1940.

 Šaltiniai 

 Nuorodos 
 Žemėlapis 
 Gaidelių kaimas

Kategorija:Šilutės rajono savivaldybės gyvenvietės